**Шымкент қаласы бойынша тексеру комиссиясының**

**2020 жылға арналған Шымкент қаласы бюджетінің атқарылуы туралы есебіне қорытынды**

2020 жылы Шымкент қаласының негізгі әлеуметтік-экономикалық даму көрсеткіштері орындалып, макроэкономикалық тұрақтылық сақталып, негізгі әлеуметтік-экономикалық көрсеткіштердің оңтайлы даму қарқыны қалыптасқан.

Қала бюджетінің кіріс бөлігінің жоспары 450,8 млрд. теңгені құрап, нақты 460,3 млрд. теңгеге түскен немесе 9,5 млрд. теңгеге асыра орындалған (102,1%).

Қала бюджетінің шығыс бөлігінде қаралған 453,9 млрд. теңгенің 99,7%-ғанемесе 452,7 млрд. теңгесі игерілген.

Жалпы қала бюджетінің орындалуындағы оңтайлы жағдайларға қарамастан 2020 жылғы Шымкент қаласы бюджетінің атқарылуында бірқатар кемшіліктер мен бұзушылықтарға жол берілгендігін атап өтуіміз қажет.

1. Бұл ең алдымен қаланың салықтық потенциалының толық пайдалынылмайтындығы.

Тексеру комиссиясының бағалауы бойынша бюджеттің кіріс бөлігінің болжамын қалыптастыру барысында өсу қарқыны және нақты салықтық база толық есепке алына бермейді.

2. 2020 жылы бюджет шығыстарының 1,2 млрд. теңгесі игерілмей, нәтижесінде бюджеттік бағдарламалардың жоспарланған көрсеткіштерінің бірқатарына қол жеткізілмеген.

*Анықтама: игерілмеген 1,2 млрд. теңге қаржының ең ірі көлемде денсаулық сақтау басқармасында – 537,8 млн. теңге, энергетика және коммуналдық шаруашылық басқармасында – 512,5 млн. теңге, құрылыс басқармасында – 51,3 млн. теңге, дене шынықтыру және спорт басқармасында – 45,9 млн. теңге, жұмыспен қамту және әлеуметтік қорғау басқармасында – 30,1 млн. теңге және қалған 26 басқармаларда 31,9 млн. теңге орын алған.*

Қала бюджетінде 246 бюджеттік бағдарламалар бойынша 1292 тікелей нәтиже көрсеткіштері жоспарланса, оның ішінде 19 тікелей нәтижеге толық қол жеткізілмеген. Түпкілікті нәтиже көрсеткіштерінің жоспары 237-і құраған болса, оның ішінде 14 түпкілікті нәтижеге қол жеткізілмеген*.*

3. Бюджеттік бағдарлама әкімшілері тарапынан бюджеттік қаржыларға жан-жақты талдау жүргізілмеу салдарынан жыл басынан бюджет шығыстары 7 220,1 млн. теңгеге қысқартылған*.*

4. 2020 жылы қала бойынша дебиторлық қарыз 988,3 млн. теңгені*,* ал кредиторлық қарыз 433,6 млн.теңгені құрап, дебиторлық берешек өткен жылмен салыстырғанда 2,2 есеге артқан, ал кредиторлық қарыздар 2,8 есеге кеміген.

5. Осы орайда, Тексеру комиссиясы тарапынан жүргізілген аудиторлық іс-шаралардың нәтижесімен 2020 жылдың қаржылары есебінен 14 бюджеттік бағдарлама әкімшілері тарапынан 24,9 млрд. теңге бұзушылықтарға жол берілген, оның ішінде 65,1%-і немесе 16,2 млрд.теңгесі қаржылық бұзушылықтар, 25,0%-і немесе 6,2 млрд.теңгесі тиімсіз жоспарланған, 9,9%-і немесе 2,5 млрд.теңгесі тиімсіз пайдаланылған*.*

6.Өткен жылы маңызды мәселенің бірі Елімізде басталған пандемияға байланысты Мемлекет басшысының тапсырмасын орындау мақсатында Тексеру комиссиясы тарапынан дағдарысқа қарсы шараларды іске асыруға бағытталатын қаражаттың жұмсалуына ай сайын мониторинг, сонымен қатар аудиторлық іс-шаралар жүргізілді.

«Еңбек» мемлекеттік бағдарламасының және Жұмыспен қамтудың 2020-2021 жылдарға арналған жол картасының іске асырылу тиімділігіне жүргізілген аудиттің нәтижесімен 1,5 млрд. теңге бұзушылықтар анықталды, оның ішінде 1,0 млрд. теңге - қаржылық бұзушылықтар, 433,5 млн. теңге - бюджет қаражатын тиімсіз жоспарлау, 29,6 млн. теңге - бюджет қаражатын тиімсіз пайдалану (54-56 бет).

Қорытындылай келе, қала бюджетінің атқарылуы туралы есебінде Тексеру комиссиясы тарапынан берілген тұжырымдар мен ұсыныстарды бұдан әрі бюджет процесінде ескеріп, Мемлекет Басшысының және Елбасының алға қойған міндеттерін сапалы орындау мақсатында бюджеттің іске асырылу тиімділігін жоғарылату үшін өңірде қаржылық және бюджеттік тәртіпті нығайту қажет.